Diari Oficial de la Generalitat Valenciana


Sumari del DOGV 4709, del 10-03-2004 (2004/2398)

DECRET 38/2004, de 5 de març, del Consell de la Generalitat, pel qual es regula el règim econòmic dels costs dels servicis que els distribuïdors de gas per canalització presten als seus usuaris.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/03/05/38/dof/vci/html**

### Dades del document

Número de DOGV
:   4709

Data del DOGV
:   10-03-2004

Secció del DOGV
:   I. DISPOSICIONS GENERALS

Número del document
:   2004/2398


Data del document
:   05-03-2004

Organisme emissor
:   Conselleria d'Infraestructures i Transport

Tipus de document
:   Decret

Anàlisi jurídica

 Descriptors 

:   * proveïment energètic
    * preu de l'energia
    * llista de preus
    * legislació
    * prestació de serveis
    * gas
    * preu màxim

DECRET 38/2004, de 5 de març, del Consell de la Generalitat, pel qual es regula el règim econòmic dels costs dels servicis que els distribuïdors de gas per canalització presten als seus usuaris. [2004/X2398]
  
L'article 91.3 de la Llei 34/1998, de 7 d'octubre, del Sector de Hidrocaburs, establix que les comunitats autònomes, respecte als distribuïdors que exercixen la seua activitat en el seu àmbit territorial, establiran el règim econòmic dels drets d'alta, així com els altres costs derivats de servicis necessaris per a atendre els requeriments de subministraments dels usuaris.
  
Per la seua banda, l'article 3.3 de la mateixa llei atribuïx a les comunitats autònomes el desplegament legislatiu i l'execució de la normativa bàsica en matèria d'hidrocarburs.
  
L'Estatut d'Autonomia de la Comunitat Valenciana atribuïx a la Generalitat, d'acord amb l'article 31.16, la competència exclusiva en matèria d'instal·lacions de producció, distribució i transport d'energia quan este transport no isca del seu territori i el seu aprofitament no afecte una altra comunitat autònoma. Així mateix, li atorga competències, en els articles 32.5 i 34.1.5, per al desplegament legislatiu i l'execució del règim energètic en el marc de la legislació bàsica de l'estat i en matèria de defensa del consumidor i usuari d'acord amb les bases i l'ordenació de l'activitat econòmica general de l'estat.
  
El Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, que té caràcter bàsic d'acord amb l'article 149.1.13a i 25a de la Constitució, definix, en l'article 29, els drets d'alta i els supòsits en què poden ser percebuts per les empreses distribuïdores, i constituïx doncs una norma d'obligada referència en el present decret destinat a la regulació dels drets d'alta, de connexió o reenganxament i verificació que els distribuïdors podran facturar als usuaris de gas canalitzat en el territori de la Comunitat Valenciana.
  
Amb això es pretén garantir als consumidors el coneixement de les quantitats màximes que els distribuïdors de gas canalitzat poden cobrar per estos conceptes, d'acord amb els costos actuals d'estos servicis.
  
En virtut d'això, a proposta del conseller d'Infraestructures i Transport, conforme amb el Consell Jurídic Consultiu de la Comunitat Valenciana i després de la deliberació del Consell de la Generalitat, en la reunió del dia 5 de març de 2004,
  
DECRETE
  
Article 1. Objecte i àmbit d'aplicació
  
El present decret té per objecte establir les quantitats màximes que els distribuïdors de gas canalitzat que exercixen la seua activitat en el territori de la Comunitat Valenciana podran facturar als usuaris en concepte de drets d'alta i els drets per a cobrir els costs dels servicis individuals de connexió o reenganxament i verificació sol·licitats pels usuaris.
  
Article 2. Drets d'alta
  
1. Els drets d'alta són les percepcions econòmiques que poden percebre les empreses distribuïdores de gas canalitzat al contractar la prestació del servici de subministrament de combustibles gasosos per canalització amb un nou usuari. Estaran inclosos en estos drets els servicis de connexió i verificació de les instal·lacions.
  
2. El servici de connexió arreplega aquelles operacions d'adaptament de la instal·lació receptora de gas a la xarxa de l'empresa distribuïdora.
  
3. La verificació de les instal·lacions respon a les comprovacions que s'han de realitzar ja que a estes s'ajusten a les condicions tècniques i de seguretat reglamentàries.
  
4. Els drets d'alta podran facturar-se als usuaris en els casos següents:
  
a) Quan s'inicie el subministrament a instal·lacions de nova construcció.
  
b) Quan s'amplie el subministrament a instal·lacions ja existents.
  
5. L'empresa distribuïdora no percebrà cap quantitat per la formalització dels nous contractes que es deriven de canvis de titularitat, sempre que no es requerisquen actuacions en les instal·lacions de l'usuari.
  
Article 3. Quantia dels drets d'alta
  
1. Els drets d'alta no superaran les quantitats màximes que es fixen en l'annex d'este decret, segons les categories d'usuari establides per a les distintes tarifes de preu.
  
2. En el supòsit d'ampliació del subministrament que implique modificacions del contracte, la quantitat màxima que s'ha de cobrar, en concepte de drets d'alta, serà la diferència entre la que corresponga al nou contracte, d'acord amb l'annex del present decret, i la que es va percebre per la contractació anterior.
  
3. Les quantitats màximes fixades en l'annex no inclouen l'Impost sobre el Valor Afegit (IVA) i s'actualitzaran anualment de manera automàtica en funció de l'Índex de Preus al Consum (IPC).
  
4. Amb independència del que disposa l'apartat anterior, el preu màxim establit podrà ser modificat per mitjà d'orde del conseller competent en matèria d'energia, després de la justificació prèvia de l'alteració substancial dels costs derivats de la contractació de la prestació dels servicis inclosos en els drets d'alta.
  
Article 4. Drets de connexió i verificació
  
1. Els drets de connexió són les percepcions econòmiques que poden percebre les empreses distribuïdores de gas canalitzat, a sol·licitud de l'usuari, pel servici de connexió definit en l'article 2.2.
  
2. Els drets de verificació són les percepcions econòmiques que poden percebre les empreses distribuïdores de gas canalitzat, a sol·licitud de l'usuari, pel servici de verificació definit en l'article 2.3.
  
3. No s'aplicaran els drets de verificació en aquells casos en què siga necessària la presentació d'un butlletí d'instal·lador autoritzat de gas en instal·lacions noves o per reforma o bé en aquells que per a la seua execució ha sigut necessària la presentació d'un projecte i el certificat final d'obra.
  
Article 5. Quantia dels drets de connexió i verificació
  
1. Els drets de connexió i verificació no superaran les quantitats màximes que es fixen en l'annex d'este decret, segons categories d'usuari establides per a les distintes tarifes de preu.
  
2. Les quantitats màximes fixades en l'annex no inclouen l'IVA i s'actualitzaran anualment de manera automàtica en funció de l'IPC.
  
Article 6. Drets de reenganxament
  
1. Els drets de reenganxament correspondran als costs derivats de l'adaptació a la xarxa de l'empresa distribuïdora i posada en marxa d'instal·lacions receptores en què s'haja suspés de forma justificada i imputable al consumidor el subministrament de gas canalitzat.
  
2. Els drets de reenganxament només podran facturar-se si la suspensió del subministrament s'ha efectuat realment i amb estricte compliment de les condicions reglamentàries.
  
Article 7. Quantia dels drets de reenganxament
  
La quantia dels drets de reenganxament s'elevarà al doble dels drets de connexió aplicables a cada cas segons es fixa en l'annex d'este decret.
  
Article 8. Desglossament
  
Les quantitats que es perceben en concepte de drets d'alta i per la prestació dels servicis de connexió o reenganxament i verificació hauran de figurar identificats en la factura emesa als usuaris.
  
Article 9. Vigilància
  
L'òrgan directiu competent en matèria d'energia vigilarà l'exacte compliment del present decret, dins de l'àmbit de les seues competències.
  
Article 10. Facturació per altres conceptes
  
Queda exclosa la facturació als usuaris d'altres quantitats diferents a les previstes expressament en el present decret o en qualsevol altra disposició que resulte aplicable, en concepte de drets d'alta i drets per a cobrir els costos dels servicis individuals de connexió o reenganxament i verificació sol·licitats pels usuaris.
  
DISPOSICIONS FINALS
  
Primera. Habilitació normativa
  
Es faculta el conseller competent en matèria d'energia per a dictar les disposicions de desenrotllament i aplicació d'este decret, així com per a modificar el seu annex, després del compliment previ del que estabix l'article 3.4 del present decret.
  
Segona. Entrada en vigor
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 5 de març de 2004
  
El president de la Generalitat,
  
FRANCISCO CAMPS ORTIZ
  
El conseller d'Infraestructures i Transport,
  
JOSÉ RAMÓN GARCÍA ANTÓN
  
ANNEX
  
Tarifa 3.1. Usuaris amb consum inferior o igual a 5.000 kWh/any. Quantitat màxima:
  
a) Per a noves instal·lacions i ampliacions:
  
Drets d'alta: (que inclou els servicis de connexió i verificació) 60,14 euros
  
b) A petició dels usuaris:
  
b.1) Drets de connexió: 59,30 euros
  
b.2) Drets de reenganxament: 118,60 euros
  
b.3) Drets de verificació: 34,69 euros
  
Tarifa 3.2. Usuaris amb consum superior a 5.000 kWh/any i inferior o igual a 50.000 kWh/any. Quantitat màxima:
  
a) Per a noves instal·lacions i ampliacions:
  
Drets d'alta: (que inclou els servicis de connexió i verificació) 60,14 euros
  
b) A petició dels usuaris:
  
b.1) Drets de connexió: 59,30 euros
  
b.2) Drets de reenganxament: 118,60 euros
  
b.3) Drets de verificació: 34,69 euros
  
Tarifa 3.3. Usuaris amb consum superior a 50.000 kWh/any i inferior o igual a 100.000 kWh/any. Quantitat màxima:
  
a) Per a noves instal·lacions i ampliacions:
  
Drets d'alta: (que inclou els servicis de connexió i verificació) 99,41 euros
  
b) A petició dels usuaris:
  
b.1) Drets de connexió: 59,30 euros
  
b.2) Drets de reenganxament: 118,60 euros
  
b.3) Drets de verificació: 34,69 euros
  
Tarifa 3.4. Usuaris amb consum superior a 100.000 kWh/any. Quantitat màxima:
  
a) Per a noves instal·lacions i ampliacions:
  
Drets d'alta: (que inclou els servicis de connexió i verificació) 99,41 euros
  
b) A petició dels usuaris:
  
b.1) Drets de connexió: 59,30 euros
  
b.2) Drets de reenganxament: 118,60 euros
  
b.3) Drets de verificació: 34,69 euros
  
Altres tarifes. Usuaris connectats a xarxes de pressions superiors a 4 bar:
  
a) Per a noves instal·lacions i ampliacions:
  
Drets d'alta: (que inclou els servicis de connexió i verificació)
  
101,3 + Consum diari màxim contractat (kWh/dia) x 0,08
  
(amb un límit de 575,71 euros)
  
b) A petició dels usuaris:
  
b.1) Drets de connexió: 59,30 euros
  
b.2) Drets de reenganxament: 118,60 euros


Còpia Permalink ELI